Nous, Perrins, filz çay en arriers Hugue de Saint-Agne, et Ysabelet, sa fame, fille jadix à Thiebadet de Chays, faisons savoir à touz que nous avons venduz, bailliez et delivré perpetuelment, sanz jemais rapeler, à noble baron et puissant nostre redoté seignour mons. Jehan de Chalon, signour d’Allay, et à ses hoirs et cui il l’outroiera, la sexime partie non devise de un molin assis ou terretoire de Myon, sus la reviere de Luson, ensamble la sexime partie non devise dou fun doudit molin et dou cour de l’aigue dessouz et dessus, liquelle sexime partie apartenoit à moy, ladite Ysabelet, pour raison de mon heritaige. Et cesdites choses nous li avons vendu franchement pour le pris de seze livres de bone et leal monoie corsable, sauz ce que elles estoient dou fiez doudit acheteour, douquel fié, quant adit molin soulement, nous demorrons quitte; lesqueles seze livres dessusdictes nous havons heu et recehu doudit achetour en bons deniers nombrez et nous en tenons pour bien paiez. Desquex choses dessus nommées vendues à touzjours nous nous devestons et ledit messire Jeham, achetour, et ses hoirs en envestons et metons en possession corporel ou ansi per ces lettres. Et cesdites choses vendues nous, li devantdiz Perrins et Ysabelet, mariz et fame, vendons anduy ensemble et un chescun de nous por lui; promettons... En tesmoignaige de laquel chose nous, li devantdiz Perrin et Ysabelet, vendour, requis avons et fait metre Guillemin Verguet, clerc, de Salins, jurez de la court de Besençon, en ces presentes lettres le seal de ladite court de Besençon. Et nous, officiaux.., avons fait mettre en ces presentes lettres le seal de nostre court de Besençon, en tesmoing de verité. Ce fut fait et doné en l’an Nostre Seignour corrant par mil CCC et cinc, le vanredi après feste saint André.